Virallinen lehti nro C 014 , 19/01/1998 s. 0399



A4-0381/97 Päätöslauselma komission kertomuksesta ihmisoikeuksien ja kansanvaltaistamisen edistämiseksi toteutetuista toimista (vuonna 1995) (KOM(96)0672 - C4-0095/97) Euroopan parlamentti, joka - ottaa huomioon komission kertomuksen ihmisoikeuksien ja kansanvaltaistamisen edistämiseksi toteutetuista toimista (vuonna 1995) (KOM(96)0672 - C4-0095/97), - ottaa huomioon Euroopan unionista tehdyn sopimuksen C artiklan ja J.1. artiklan 2 kohdan samoin kuin Euroopan yhteisön perustamissopimuksen 130 u, 228 ja 238 artiklan, - ottaa huomioon aikaisemmat päätöslauselmansa, erityisesti 12. joulukuuta 1996 antamansa päätöslauselman ihmisoikeuksista maailmassa vuosina 1995 - 1996 ja unionin ihmisoikeuspolitiikasta ((EYVL C 20, 20.1.1997, s. 161.)), - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja kehitys- ja yhteistyövaliokunnan, kansalaisvapauksien ja sisäasiain valiokunnan ja budjettivaliokunnan lausunnot (A4-0381/97), A. katsoo, että parlamentilla, komissiolla ja neuvostolla on yhteinen tavoite jatkuvasti parantaa Euroopan unionin ulkoisten toimintojen ja politiikan tehokkuutta edistääkseen ihmisoikeuksien ja kansanvallan periaatteita, joiden on mahdollisuuksien mukaan perustuttava myönteisille toimenpiteille, B. katsoo, että Euroopan unioni on tällaisten aloitteiden pääasiallinen kansainvälinen rahoituslähde, C. ottaa huomioon, että Euroopan parlamentti on luonut talousarvioon erityisen kansanvaltaistamiseen ja ihmisoikeuksiin liittyvän luvun mahdollistaakseen Euroopan unionin tällä alalla suorittamien toimintojen yhä suuremman tehokkuuden ja näkyvyyden; ottaa huomioon, että tätä talousarvion lukua on muotoiltu uudelleen vuoden 1998 talousarviomenettelyssä, jotta varmistettaisiin yhtenäisempi ja johdonmukaisempi lähestymistapa EU:n politiikassa sekä avoimuus kyseisen politiikan täytäntöönpanossa, D. katsoo, että parlamentin on olennaista kontrolloida ja harjoittaa ihmisoikeuksiin liittyvien kustannusten tiivistä valvontaa, E. on sitä mieltä, että parlamentin, neuvoston ja komission mahdollisimman läheinen yhteistyö ja toiminnan yhteensovittaminen on välttämätöntä ihmisoikeuksien alalla suoritettavien ponnistelujen onnistumiseksi; Toimielinten välinen yhteistyö ihmisoikeuksien edistämiseksi 1. Pitää myönteisenä komission kertomusta, sillä sen voidaan katsoa osaltaan vaikuttavan jatkuvaan pyrkimykseen lisätä Euroopan unionin ihmisoikeuksiin ja kansanvaltaistamiseen liittyvien toimenpiteiden tehokkuutta ja avoimuutta; 2. Panee merkille yksiköiden välisen ryhmän (Inter-Service Group) toiminnan tärkeyden sen yhteensovittaessa komission eri pääosastojen ihmisoikeusasioihin liittyviä toimintoja ja kehottaa ryhtymään lisätoimenpiteisiin, jotta komissiossa esiintyvän maantieteellisen lokeroitumisen kielteiset vaikutukset voitaisiin voittaa; 3. Ottaa huomioon, että vuoden 1998 talousarviomenettelyn yhteydessä perustettiin parlamentin ja komission edustajista koostuva toimielinten välinen työryhmä, joka käsittelee kansanvaltaa ja ihmisoikeuksien suojelua; muistuttaa, että tämän työryhmän on annettava lausunto nykyisestä vuotuisesta työohjelmasta; 4. Kehottaa komission asianomaisten yksikköjen vahvistamista siirtojen, henkilöstön tehostetun koulutuksen sekä talousarviota koskevien päätösten rajoissa henkilökunnan lukumäärän lisäämisen avulla silloin, kun siihen on selkeät perusteet; 5. Vaatii, että kriisitilanteissa on oltava paremmat mahdollisuudet mukauttaa nopeasti ensisijaisia tavoitteita; 6. Kehottaa komissiota laatimaan ja panemaan toimeen selkeät suuntaviivat Euroopan unionin tällä alalla myöntämien avustusten huomioimiseksi ja julkaisemiseksi, jotta Euroopan unionin ihmisoikeuksien tukemiseen myöntämien avustusten tunnettavuutta voidaan lisätä; 7. Kehottaa komissiota viipymättä ilmoittamaan parlamentille kaikista kolmannen maan julkishallinnon tahoista, jotka vastustavat tai jarruttavat ihmisoikeuksiin tai kansanvaltaistamiseen liittyviä hankkeita; lisäksi komission tulisi laatia ehdotuksia siitä, miten sen tulisi toimia kohdatessaan tällaista vastustusta pyrkimyksenään voittaa yhteistyöhön haluttomien hallitusten ihmisoikeuksiin liittyvien hankkeiden rahoitukselle mahdollisesti asettamat esteet; 8. Kehottaa komissiota käyttämään hyväkseen uusien sähköisten tiedotusvälineiden tarjoamia mahdollisuuksia, jotta ihmisoikeuksia koskeva tieto on saatavilla kaikkialla maailmassa, sekä varmistamaan, että Euroopan unionin rahoittamien seminaarien materiaali on käytettävissä sähköisesti, jotta voidaan edistää sen laajempaa levitystä ja ohjata tulevaisuudessa järjestettävien samaa asiaa käsittelevien seminaarien työskentelyä; 9. Kehottaa komissiota julkaisemaan vuosittain tiedonannon siitä, kuinka kolmannet maat, joiden kanssa yhteisö on tehnyt sopimuksia, ovat kunnioittaneet ihmisoikeuksia sekä sopimuksiin sisältyvää demokratialauseketta; 10. Kehottaa komissiota tukeutumaan ihmisoikeuksien kunnioittamista koskevia kertomuksia laatiessaan ihmisoikeuksien kunnioittamista valvovien kansainvälisten elinten ja/tai instituutioiden tarjoamaan tietoon; Vaalitoiminnan tukeminen ja vaalien valvonta 11. Muistuttaa Euroopan parlamentin päättäneen vuoden 1998 talousarviomenettelyn yhteydessä, että budjettikohdan «Tuki vaaliprosesseille ja niiden valvonnalle» (B7-709) rahoituksen täytäntöönpano edellyttää, että kolme toimielintä hyväksyvät sitä ennen yhteiset säännöt ja menettelyt, jotka koskevat niiden edustusta vaalien valvontaan ja/tai vaalien jälkeiseen toimintaan liittyvissä erityistehtävissä; toteaa, että sellaisten budjettivarojen lujittaminen, joita käytetään rahoittamaan kolmansissa maissa järjestettäviin vaaleihin liittyviä toimia, riippuu tästä yhdenmukaistamisesta ja siitä päätetään vuotuisessa talousarviomenettelyssä; 12. Kehottaa komissiota laatimaan tiedonannon, jossa arvioidaan Euroopan unioni osallistumista viime vuosina järjestettyihin vaalientarkkailutehtäviin, pitäen silmällä sitä, että vahvistetaan Euroopan unionin kykyä edistää kansanvaltaa menestyksekkäästi vaaleja tukevin toimin; 13. Katsoo, että aina kun vaalien tarkkailuun ja tarkkailua tukeviin toimiin tarvitaan erikoisrahoitusta, komission on tehtävä varainhoitoasetuksen mukaisesti ajoissa ehdotus budjettivallan käyttäjälle vastaavista siirroista, jotka tehdään muista - tarvittaessa kyseisiä maita koskevista - budjettikohdista budjettikohtaan B7-709; 14. Pitää kiinni siitä, että vaalitarkkailua ja tarkkailua tukevia toimia varten olisi luotava erityinen budjettikohta erotuksena ihmisoikeuksiin ja kansainvaltaistamiseen liittyvistä budjettikohdista; Ihmisoikeuskustannuksia koskevat kertomukset 15. Kehottaa komissiota varmistamaan, että tuleviin kertomuksiin sisältyy rahoitettujen hankkeiden tehokkuutta koskeva arvio, sekä saattamaan ulkopuolisten asiantuntijoiden laatimat arviot Euroopan parlamentin käyttöön; 16. Kehottaa komissiota selvittämään käsiteltävänä olevan tiedonannon ja niiden kertomusten merkityksen, jotka hyväksyttiin neuvoston marraskuussa 1991 antaman ihmisoikeuksia, demokratiaa ja kehitystä käsittelevän päätöslauselman mukaisesti; 17. Kehottaa komissiota laatimaan ja julkaisemaan kriteerit, joita se soveltaa arvioidessaan sitä, onko rahoitettu hanke onnistunut vai epäonnistunut; 18. Suosittelee, että neuvonantajien tekemissä tutkimuksissa kehitysapuhankkeiden vaikutuksista vahvistettaisiin myös se, missä määrin ne ovat edistäneet ihmisoikeuksien kunnioitusta ja kansanvallan periaatteiden noudattamista, ottaen huomioon Euroopan unionista tehdyssä sopimuksessa esitetyn määräyksen, jonka mukaan ihmisoikeuksien edistäminen on yksi kehitysyhteistyön tavoitteista; 19. Kehottaa komissiota käsittelemään tulevissa kertomuksissa seuraavia aiheita: - ihmisoikeuksiin liittyvissä budjettikohdissa erityisesti mainittujen järjestöjen suorittamien toimien tehokkuus, - hallinnollisten menojen suhde toiminnallisiin menoihin budjettikohdasta B7-70 myönnettyjen avustusten osalta, - missä määrin hankkeille myönnettiin rahoitusta myös muista lähteistä, jotta muiden toimijoiden kanssa harjoitettavan yhteistyön edut ja haitat voidaan entistä paremmin arvioida, - rahoituksen jakautuminen virallisten tai valtiollisten toimien, puoli-valtiollisten toimien ja muiden kuin valtiollisten aloitteiden kesken ja asianmukaisen tasapainon saavuttaminen valtion toteuttamien ja valtiosta riippumattomien hankkeiden välillä, ja - vertailukelpoisten tietojen kerääminen Euroopan unionin jäsenvaltioiden, muiden valtioiden kuten Yhdysvaltojen sekä muiden kansainvälisten järjestöjen kansainvaltaistamiseen käyttämistä varoista; Menettelytavat 20. Kehottaa komissiota ryhtymään toimenpiteisiin vähentääkseen liiallisia viivästyksiä avustusten maksamisessa, ottaen erityisesti huomioon levottomuutta herättävät selvitykset avustusten maksussa tapahtuneista huomattavista viivytyksistä, jotka ilmeisesti johtuvat byrokratian jäykkyydestä; 21. Ehdottaa, että avustuksia koskevia tietoja asetetaan helposti saataville, myös pienemmille järjestöille sekä sellaisille järjestöille, joiden toimipaikka on muualla kuin Brysselissä tai Euroopan unionissa, tarjoamalla tietoa esimerkiksi Internetin välityksellä, ja että hakijoille annetaan säännöllisesti tietoja siitä, missä vaiheessa hakemusten käsittely on; 22. Toistaa jälleen kerran, että demokratialausekkeen sisällyttäminen Euroopan unionin ja kolmansien maiden välisiin taloudellista yhteistyötä koskeviin sopimuksiin on merkittävä keino ihmisoikeuksien ja demokratian periaatteiden edistämiseksi; 23. Suosittelee, että niissä tapauksissa, joissa Euroopan unioni on jäädyttänyt viralliset suhteensa kolmansiin maihin ihmisoikeuksien vakavien loukkausten johdosta, maan kansainvaltaistamiseen pyrkivien kansalaisyhteiskunnassa vaikuttavien tahojen suoraa tukea jatketaan ja samalla otetaan huomioon esiintyviin ongelmiin sopivat erityisratkaisut; Johtopäätökset 24. Pyytää uudelleen, että poliittisella tasolla laaditaan perusteellinen ihmisoikeustoimintojen vaikutuksia koskeva arviointi, ja että parlamentille annetaan säännöllisesti käsiteltäväksi kolmansien maiden ihmisoikeustilannetta koskevat kertomukset; 25. Uskoo, että laaja Euroopan unionin kansanvaltaistamisohjelmia kaikkialla maailmassa käsittelevä arviointikonferenssi voitaisiin järjestää vuosittain, lokakuussa 1997 järjestettävän Phare- ja Tacis-kansanvaltaistamisohjelmia käsittelevän konferenssin mallin mukaisesti; 26. Ilmoittaa tukevansa periaatteessa sitä, että suurempia summia asetetaan käyttöön ihmisoikeuksien edistämiseksi, edellyttäen, että Euroopan unionin puitteissa otetaan käyttöön ihmisoikeustilanteen seurantaa koskeva kehittyneempi järjestelmä, johon on sisällyttävä jokaisen komission valtuuskunnan vuosittainen kertomus, josta käy ilmi, onko kumppanuusmaiden ihmisoikeuksien ja kansanvallan tilanne parantunut; 27. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille ja parlamenteille.